CELEX: 62018CN0693
Language: sk
Date: 2018-10-29 00:00:00
Title: Vec C-693/18: Návrh na začatie prejudiciálneho konania, ktorý podal Juge d’instruction du tribunal de grande instance de Paris (Francúzsko) 29. októbra 2018 – Procureur de la République/X

4.3.2019   
            
            
               SK
            
            
               Úradný vestník Európskej únie
            
            
               C 82/5
            
         
      Návrh na začatie prejudiciálneho konania, ktorý podal Juge d’instruction du tribunal de grande instance de Paris (Francúzsko) 29. októbra 2018 – Procureur de la République/X
      (Vec C-693/18)
      (2019/C 82/05)
      Jazyk konania: francúzština
      
         Vnútroštátny súd, ktorý podal návrh na začatie prejudiciálneho konania
      
      Juge d’instruction du tribunal de grande instance de Paris
      
         Účastníci konania pred vnútroštátnym súdom
      
      
         Žalobca: Procureur de la République
      
         Žalovaný: X
      
         Ďalší účastníci konania: zúčastnení uplatňujúci občianskoprávne nároky náhrady škody
      
         Prejudiciálne otázky
      
      1.   Výklad pojmu „konštrukčný prvok“
      
      
               
                  1-1:
               
               
                  Aký je obsah pojmu „konštrukčný prvok“ uvedeného v článku 3 bode 10 nariadenia (ES) č. 715/2007 (1), ktorý definuje rušiace zariadenie (defeat device)?
               
            
               
                  1-2:
               
               
                  Možno za „konštrukčný prvok“ v zmysle tohto článku považovať program uložený v riadiacej jednotke motora alebo všeobecnejšie program riadiaci motor?
               
            2.   Výklad pojmu „systém regulácie emisií“
      
      
               
                  2-1:
               
               
                  Aký je obsah pojmu „systém regulácie emisií“ uvedeného v článku 3 bode 10 nariadenia (ES) č. 715/2007, ktorý definuje rušiace zariadenie (defeat device)?
               
            
               
                  2-2:
               
               
                  Zahŕňa tento systém regulácie emisií len technológie a stratégie, ktorých cieľom je úprava a znižovanie obsahu emisií (konkrétne NOx) po tom, čo vzniknú alebo zahŕňa tiež rozličné technológie a stratégie umožňujúce obmedzovať ich počiatočnú tvorbu, ako je technológia EGR?
               
            3.   Výklad pojmu „rušiace zariadenie“ (defeat device)
      
      
               
                  3-1:
               
               
                  Je „rušiacim zariadením“ v zmysle článku 3 bodu 10 nariadenia (ES) č. 715/2017 zariadenie, ktoré sníma všetky parametre priebehu procesu typového schvaľovania upraveného nariadením (ES) č. 715/2007 na účely aktivácie alebo zvýšenia intenzity fungovania všetkých častí systému regulácie emisií počas tohto procesu a teda na účely získania typového schválenia vozidla?
               
            
               
                  3-2:
               
               
                  V prípade kladnej odpovede na túto otázku, je toto rušiace zariadenie zakázané podľa ustanovení článku 5 ods. 2 nariadenia (ES) č. 715/2007?
               
            
               
                  3-3:
               
               
                  Možno také zariadenie ako je zariadenie opísané v otázke 3-1 označiť za „rušiace zariadenie“ vtedy, keď dochádza k aktivácii vyššej intenzity činnosti systému regulácie emisií nielen počas procesu typového schvaľovania, ale tiež v konkrétnych okamihoch vtedy, keď sú v bežnej prevádzke zistené konkrétne podmienky, pri ktorých pri týchto procesoch typového schvaľovania dochádza k zvýšeniu intenzity činnosti systému regulácie emisií?
               
            4.   Výklad výnimiek upravených v článku 5
      
      
               
                  4-1:
               
               
                  Aký je obsah troch výnimiek upravených v článku 5 ods. 2 [kapitoly II] nariadenia (ES) č. 715/2007?
               
            
               
                  4-2:
               
               
                  Možno zákaz používania rušiaceho zariadenia [defeat device], ktoré aktivuje alebo zvyšuje intenzitu činnosti všetkých súčastí systému regulácie emisií konkrétne pri procese typového schvaľovania neuplatniť z jedného z troch dôvodov uvedených v článku 5 ods. 2?
               
            
               
                  4-3:
               
               
                  Je spomalenie starnutia alebo zanášania motora súčasťou požiadavky na „ochran[u] motora proti poškodeniu alebo havárii“ alebo „bezpečnej prevádzky vozidla“, ktoré môžu odôvodniť prítomnosť „defeat device“ v zmysle článku 5 ods. 2 písm. a)?
               
            
         (1)  Nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Text s významom pre EHP) (Ú. v. EÚ L 171, 2007, s. 1; Mim. vyd. 13/030, s. 284).